Komission asetus (EY) N:o 2010/2003,

annettu 14 päivänä marraskuuta 2003,

maataloustuotteiden vientitukijärjestelmän soveltamista koskevista yhteisistä yksityiskohtaisista säännöistä annetun asetuksen (EY) No 800/1999 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon vilja-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 1766/92(1), sellaisena kuin se on viimeksi muutettuna asetuksella (EY) N:o 1104/2003(2), ja erityisesti sen 13 artiklan sekä maataloustuotteiden yhteisestä markkinajärjestelystä annettujen muiden asetusten vastaavat säännökset,

sekä katsoo seuraavaa:

(1) Voimassa olevissa jalostuksen ennakkorahoitusta koskevissa säännöissä säädetään menettelystä, jolla sallitaan irtotavarana varastoitujen perustuotteiden ja sellaisten irtotavarana varastoitujen välituotteiden vastaavuus, jotka viedään jalostuksen jälkeen. Vastaavuus voidaan myöntää eri varastointipaikkoihin sijoitetuille tuotteille, mutta se voi koskea myös samassa varastointipaikassa olevia tuotteita. Vastaavuus on kielletty tietyissä tapauksissa, esimerkiksi vientiin tarkoitettujen interventiotuotteiden osalta. Pääsääntönä on, että vastaavuus ei ole sallittua varastoinnin ennakkorahoituksen yhteydessä, sanotun kuitenkaan rajoittamatta sellaisten erityisten alakohtaisten asetusten soveltamista, joissa säädetään, että tietyt tuotteet voidaan varastoida irtotavarana samaan siiloon tai varastointipaikkaan tullioikeudelliselta asemaltaan erilaisten tuotteiden kanssa. Euroopan tilintarkastustuomioistuin totesi erityiskertomuksessaan nro 1/2003, että vastaavuusmenettely on tarpeettoman monimutkainen ja vaikeasti valvottava. Se totesi myös, että sääntöjä on sovellettu hyvin eri tavoin eri jäsenvaltioissa ja jopa saman jäsenvaltion eri alueilla. Tämän vuoksi on aiheellista poistaa vastaavuuden soveltamismahdollisuus jalostuksen ennakkorahoitusjärjestelyistä.

(2) Maataloustuotteiden vientituen maksamisesta ennakolta 4 päivänä maaliskuuta 1980 annetussa neuvoston asetuksessa (ETY) N:o 565/80(3), sellaisena kuin se on viimeksi muutettuna komission asetuksella (EY) N:o 444/2003(4), otetaan käyttöön tosiasiallisen tuottoasteen soveltaminen ennakkorahoitusjärjestelmässä jalostettujen tuotteiden osalta. Tuoton vaihtelun huomioon ottamiseksi on aiheellista sallia tietty joustavuus, jos ilmoitettu tuotto osoittautuu tosiasiallista tuottoa suuremmaksi.

(3) Vientitukihakemusten hallinnoinnin tehostamiseksi pidetään aiheellisena, että jäsenvaltiot voivat päättää hyväksyä ainoastaan sähköisessä muodossa tehtyjä hakemuksia.

(4) Pieniin määriin liittyvien vientitukien maksamismenettelyn yksinkertaistamiseksi tuontitodisteen esittämistä koskeva vaatimus olisi poistettava haettaessa vastaavia asiakirjoja, kun kyseessä on enintään 2400 euron suuruinen tuki.

(5) Käsittelyn yksinkertaistamiseksi määrältään vähäisten seuraamusten yhteydessä olisi korotettava vähimmäismäärää, jonka takaisinperinnästä jäsenvaltiot voivat luopua.

(6) Komission asetus (EY) N:o 800/1999(5), sellaisena kuin se on viimeksi muutettuna asetuksella (EY) N:o 444/2003, olisi näin ollen muutettava vastaavasti.

(7) Asianomaiset hallintokomiteat eivät ole antaneet lausuntoa puheenjohtajansa asettamassa määräajassa,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 800/1999 seuraavasti:

1) Muutetaan 28 artikla seuraavasti:

a) poistetaan 3 kohdan toinen, kolmas ja neljäs alakohta;

b) poistetaan 4 ja 5 kohta.

2) Lisätään 35 artiklan 1 kohtaan alakohta seuraavasti:

"Kuitenkin jos maksettavan määrän ja ennakkomaksun ero johtuu maksuilmoituksessa ilmoitetun tuottoasteen ja jalostuksen jälkeen saadun tuottoasteen välisestä erosta, toisessa alakohdassa tarkoitettua 15 prosentin korotusta ei sovelleta, jos tuottoasteiden välinen ero on alle kaksi prosenttia.

Jäljempänä olevaa 51 artiklaa ei sovelleta, jos ilmoitettu tuottoaste ja jalostuksen jälkeen saatu tuottoaste eroavat toisistaan."

3) Muutetaan 49 artikla seuraavasti:

a) Lisätään 1 kohtaan toisen alakohdan jälkeen alakohta seuraavasti:

"Jäsenvaltiot voivat kuitenkin päättää, että tukihakemukset on tehtävä käyttämällä pelkästään yhtä toisessa alakohdassa tarkoitetuista menetelmistä."

b) korvataan 3 kohdan toisen alakohdan a alakohdassa ilmaus "1200 euroa" ilmauksella "2400 euroa".

4) Korvataan 51 artiklan 9 kohdassa ilmaus "60 euroa" ilmauksella "100 euroa".

5) Korvataan 52 artiklan 3 kohdassa ilmaus "60 euroa" ilmauksella "100 euroa".

2 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämän asetuksen 1 artiklan 1 kohtaa sovelletaan tuotteisiin, joita koskeva maksuilmoitus vastaanotetaan 1 päivästä tammikuuta 2004.

Sen 1 artiklan 2 kohtaa sovelletaan tuotteisiin, joita koskeva maksuilmoitus vastaanotetaan 1 päivästä lokakuuta 2003.

Sen 1 artiklan 3, 4 ja 5 kohtaa sovelletaan tuotteisiin, joita koskeva vienti-ilmoitus vastaanotetaan 1 päivästä joulukuuta 2003.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 14 päivänä marraskuuta 2003.

Komission puolesta

Franz Fischler

Komission jäsen

(1) EYVL L 181, 1.7.1992, s. 21.

(2) EUVL L 158, 27.6.2003, s. 1.

(3) EYVL L 62, 7.3.1980, s. 5.

(4) EUVL L 67, 12.3.2003, s. 3.

(5) EYVL L 102, 17.4.1999, s. 11.